**SAJTÓKÖZLEMÉNY**

**2022. szeptember 14.**

**Szabadulószoba segítségével ismerkedhetnek meg az emberkereskedelem áldozataival az érdeklődők**

**A szabadulószobának berendezett lakókocsi 2022. szeptember 19-30. között Magyarországra érkezik a Holland Rendőrség és a Pécsi Tudományegyetem Állam- és Jogtudományi Kar (PTE ÁJK) Emberkereskedelem Elleni Kutatócsoportja szervezésében.**

Az Escapevan, azaz a „szabaduló-kocsi” elnevezésű program keretében a látogatók megismerik Nóra történetét, akit először Magyarországon, majd Hollandiában kényszerítettek prostitúcióra, végül a hatóságok munkájának köszönhetően megmenekült. A szabadulószobából különböző feladatok útján lehet kijutni. A program célja, hogy „láthatóvá” tegye az emberkereskedelem áldozatait és az őket érő megpróbáltatásokat. Az interaktív feladatok megoldásával a résztvevők segíthetnek a virtuális áldozatnak, Nórának, megmenekülni.

A projekt megnyitójára 2022. szeptember 19-én, Budapesten, az V. kerületi Városháza Parkban 10 óra 30 perckor kerül sor. A megnyitón beszédet mond a Pécsi Tudományegyetem Állam- és Jogtudományi Karának képviseletében dr. Mohay Ágoston, nemzetköziesítésért felelős dékánhelyettes. A megnyitóra meghívást kaptak továbbá az Igazságügyi Minisztérium és az Országos Rendőr-Főkapitányság illetékesei.

A szabadulószobának berendezett lakókocsit Budapesten, Székesfehérváron, Pécsen, Szegeden, Szolnokon, Debrecenben, Nyíregyházán és Miskolcon tekinthetik meg az érdeklődők az alábbi helyszíneken és időintervallumokban:

* szeptember 19. **Budapest**, V. kerület Városháza park, 9:00-20:00;
* szeptember 20. **Budapest**, V. kerület Városháza park, 9:00-16:00;
* szeptember 21. **Székesfehérvár**, Palotai kapu tér, 9:00-16:00;
* szeptember 22. **Pécs**, Fürdő utca, 9:00-20:00;
* szeptember 23. **Pécs**, Fürdő utca, 9:00-20:00;
* szeptember 24. **Szeged**, Aradi vértanúk tere, 9:00-16:00;
* szeptember 26. **Szolnok**, Hild János tér, 9:00-16:00;
* szeptember 27. **Debrecen**, Kossuth tér, 9:00-16:00;
* szeptember 28. **Nyíregyháza**, Kossuth tér, 9:00-16:00;
* szeptember 29. **Miskolc**, Szent István tér, 9:00-16:00;
* szeptember 30. **Budapest**, V. kerület Városháza park, 9:00-20:00.

A program szervezésében közreműködnek a magyar rendőrség áldozatsegítő hálózatának tagjai, akikkel a látogatók elbeszélgethetnek az emberkereskedelem jelenségéről is. A programra minden érdeklődőt nagy tisztelettel várnak a szervezők. Különösen ajánlják a veszélyeztetett csoportokba tartozó személyeket gondozó, nevelő és oktató intézményeknek, hogy a fokozott veszélynek kitett személyek minél hamarabb megismerkedjenek az emberkereskedelem veszélyeivel.